《送何于逊游衡岳三首 其二》
明代·黎民表

神皋钟火德，名岳奠坤维。岂伊灊霍俦，聪明谅在兹。

登封表崇壝，肃事展灵祇。欹厓结衡宇，回阿荫桂旗。

卿云出扣阈，郎月流琐扉。玉童夜击鼓，祠官朝祝釐。

触石散膏壤，生贤翊昌期。理冥信莫测，迹贲良可窥。

蹇余俗士驾，何时骖赤螭。晨登岣嵝岑，旷望弥赤县。

坰服引昭丘，襟带穷楚甸。五峰郁游龙，三湘皎澄练。

礧砢矫以虔，云霞蔼而变。尚想卢敖游，应蔑海若见。

尚子愿终毕，伯昏险可践。夙昔经奇心，兹焉慰遐眷。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。